Kerri për vizita në Evropë dhe Lindjen e Mesme
Konflikti në Siri do të jetë në krye të axhendës së sekretarit amerkan të Shtetit gjatë takimeve me udhëheqës të ndryshëm.
Sekretari amerikan i Shtetit, Xhon Kerri, niset të djelën për një turne vizitash në Evropë dhe në Lindjen e Mesme, udhëtimi i tij i parë jashtë vendit si kryediplomati amerikan. Korrespondenti i Zërit të Amerikës, Skot Stërns, na informon nga Departamenti i Shtetit se konflikti në Siri do të jetë në krye të axhendës së zotit Kerri. Ndërsa lufta civile në Siri ka përfshirë periferitë e Damaskut, takimet e caktuara të sekretarit Kerri në Evropë dhe në Lindjen e Mesme përfshinë ato me kundërshtarët e Presidentit të Sirisë, Bashar al-Asad. Zëdhënësja e Departamentit të Shtetit, Viktoria Nuland, u shpreh: Partnerët tanë evropianë po zgjerojnë embargon e armëve, ndërsa po japin më shumë mbështetje për civilët. Sekretari i Jashtëm britanik, Uillim Hejg thotë: Sekretari Kerri nuk është i huaj për Sirinë. Ai kujtoi gjatë seancave të konfirmimit se si Presidenti Asad i kërkoi dikur ndihmë pikërisht atij. Aleatja e vjetër e Asadit, Rusia po përpiqet tani për bisedime me opozitën. Sekretari Kerri ka në plan të takohet në Berlin me ministrin e Jashtëm të Rusisë, Sergei Lavrov, i cili thotë se përparësia në Siri është dialogu. Zoti Lavrov tha se gjendja është duke ndryshuar dhe është me rëndësi që gatishmërisë së opozitës siriane për dialog qeveria t’i përgjigjet me konfirmimin se edhe ajo është gati. Analistja e Institutit Kato, Malou Innocent thotë se ndryshimi i dukshëm i qendrimit të Rusisë është lajm i keq për Presidentin Asad. Zëdhënësja e Departamentit të Shtetit, Nuland, tha se sekretari Kerry është gati të bashkëpunojë me Lavrovin për të inkurajuar të gjithë siranët të fillojnë një tranzicion politik. Profesorja e Universitetit Xhons Hopkins, Ruth Wedgwood, thotë se ritmi i luftës civile i ka treguar Rusisë se Presidenti Asad nuk mund ta mbajë më Sirinë të bashkuar siç bëri i ati. Sekretari Kerri do të takohet me zyrtarët qeveritarë në Londër, Paris, Berlin, Rijad, Ankara, Kairo, Abu Dabi dhe Doha, si dhe me udhëheqësit e opozitës siriane në Romë. Zyrtarët e Departamentit të Shtetit thanë më parë se kishin në plan të pëfshinin Jeruzalemin dhe Ramallahun në itinerarin e vizitave të sekretarit Kerri, por i lanë jashtë për shkak të bisedimeve që po zhvillohen mes politikanëve izraelitë për formimin e qeverisë së koalicionit.